Na osnovu člana 19. Stav 1. Zakona o Vladi Federacije Bosne i Hercegovine („Službene novine Federacije BiH“, br. 1/94, 8/95, 58/02, 19/03, 2/06 i 8/06) i člana 21. stav 1. Zakona o Fondu za zaštitu okoliša Federacije Bosne i Hercegovine („Službene novine Federacije BiH“, brtoj 33/03), na prijedlog federalne minstrice okoliša i turizma, Vlada Federacije Bosne i Hercegovine na \_\_ sjednici, održanoj\_\_ godine donosi

**UREDBU**

**O NAKNADAMA ZA PLASTIČNE KESE**

**Predmet uređivanja**

Član 1.

Predmet Uredbe o naknadama za plastične kese (udaljem tekstu: Uredbe) je uvođenje naknade za plastične kese, čija debljina stijenke ne prelazi 50 mikrona, koja odbačena onečišćuje okoliš.

Ovom uredbom propisuju se obaveznici obračunavanja i plaćanja naknade, visina i način obračuna i plaćanja naknade za plastične kese stavljene u promet, te aktivnosti evidentiranja i izvještavanja Fonda za zaštitu okoliša Federacije BiH (u daljem tekstu Fond).

**Značenje izraza**

Član 2.

Plastična kesa je vrsta polietilenske kese, sa ili bez aditiva za razgradnju, čija debljina stijenke ne prelazi 50 mikrona, bez obzira na oblik ručki, veličinu kese i način upotrebe.

Trgovac je pravna ili fizička osoba koja se bavi trgovinom na temelju registracije, odnosno rješenja kojim se odobrava obavljanje trgovine i trgovačkih usluga na teritoriji Federacije BiH, u skladu sa članom 2. Zakona o unutarnjoj trgovini ("Službene novine Federacije BiH", br. 40/10 i 79/17).

Stavljanje u promet kese podrazumjeva prvu prodaju i/ili ustupanje na korištenje bez naknade na tržište Federacije BiH, uključujući korištenje za sopstvene potrebe od strane uvoznika, proizvođača i/ili distributera.

**Obaveznici izvještavanja i plaćanja naknade**

Član 3.

Obaveznici izvještavanja i plaćanja naknade (u daljem tekstu: obveznici) su trgovci registrirani na području Federacije BiH, koji stavljaju u promet plastične kese.

**Visina i način obračuna i plaćanja naknade**

Član 4.

Visina naknade za stavljanje u promet plastičnih kesa iznosi 5.000,00 KM po toni.

Naknadu iz stava 1. ovog člana obveznik plaćanja obračunava na temelju podataka o količini plastičnih kesa stavljenih u promet prema Izvještaju iz člana 5. stav 2. ove uredbe.

Naknada za stavljanje u promet plastičnih kesa, koje nisu obuhvaćene Izvještajem iz člana 6. stav 3. ove Uredbe, iznosi 7.000,00 KM po toni.

Član 5.

Obveznici plaćanja, plaćaju naknadu Fondu za zaštitu okoliša Federacije BiH (u daljem tekstu: Fond) radi stavljanja u promet plastičnih kesa i to jednom godišnje na osnovu Izvještaja iz stava 2. ovog člana, a za obračunsko razdoblje i u roku iz člana 6. stav 3. i 4. ove uredbe.

Obveznici plaćanja dostavljaju Fondu Izvješće na Obrascu iz člana 6. stav 3. ove uredbe o količini plastičnih kesa stavljenih u promet u obračunskim periodima i rokovima i na način iz st. 3. i 4. člana 6. ove uredbe.

Obveznici plaćanja su dužni uz Izvještaj dostaviti Fondu dokaze o uplati naknade na račun Fonda.

Obaveza plaćanja naknade iz člana 4., stav 3. ove uredbe utvrđuje se rješenjem inspekcijskog organa iz člana 7. ove uredbe, na temelju razlike količine prikazane u Izvještaju u odnosu na zalihe plastičnih kesa, koje nisu prikazane u Izvještaju, i obvezniku plaćanja nalaže se da u roku od 15 dana od dana prijema rješenja inspekcijskog organa izvrši uplatu naknade na račun Fonda.

Obveznik plaćanja je dužan dostaviti Fondu dokaz o uplati naknade po rješenju nadležne inspekcije.

**Evidencija i izvještavanje**

Član 6.

Obveznici će voditi evidenciju o količini nabavljenih plastičnih kesa, podatke o potrošnji kesa i stanju zaliha, te o dostavljenim izvještajima i dokazima o uplati naknade.

Fond će uspostaviti i voditi Evidenciju dostavljenih izvještaja i dokaza o uplati naknade za plastične kese do uspostave informacionog sistema upravljanja otpadom

Izvještaj o količini plastičnih kesa stavljenih u promet i dokaze o uplati naknade iz stava 2. člana 5. ove Uredbe, obveznik plaćanja dostavlja Fondu jednom godišnje na obrascu čiju formu i sadržaj propisuje Fond.

Rok za dostavu godišnjeg Izvještaja je 31.01. naredne godine za prethodnu kalendarsku godinu.

Nakon uspostave informacionog sistema upravljanja otpadom u Fondu obveznici će direktno unositi podatke u informacioni sistem.

**Nadzor**

Član 7.

Nadzor nad provedbom Uredbe vrše nadležne uprave za inspekcijske poslove: - inspekcija zaštite okoliša i tržišna inspekcija, a svako u okviru svojih nadležnosti na nivou Federacije BiH, kantona, grada i općine.

**Kaznene odredbe**

Član 8.

Novčanom kaznom u iznosu od 1.000,00 KM do 10.000,00 KM kaznit će se za prekršaj obveznik plaćanja koji ne uplati naknadu shodno odredbama ove uredbe, ne dostavi Izvještaj o količini plastičnih kesa stavljenih u promet, odnosno ne dostavi dokaz o uplati propisane naknade u skladu sa podacima iz Izvještaja, a sve za period i u rokovima iz člana 6. stav 3. i 4. ove uredbe, ili iskaže u izvještaju netačne podatke.

Za prekršaj iz stava 1. ovog člana kaznit će se i odgovorna osoba u pravnoj osobi novčanom kaznom u iznosu od 500,00 KM do 2.000,00 KM.

**Prelazne i završne odredbe**

Član 9.

Ova uredba stupa na snagu osmog dana od dana objave u "Službenim novinama Federacije

BiH", a primjenjivat će se od 01.01.2020. godine.

Član 10.

Od početka primjene ove uredbe prestaje da važi Uredba o naknadama za plastične kese tregerice (‘’Službene novine Federacije BiH’’, broj: 09/14).

Član 11.

Ova uredba važi do 31. decembra 2027.g. nakon čega se potpuno zabranjuje upotreba plastičnih kesa definisanih stavom 1. člana 2. ove uredbe.

V.broj ......................

Sarajevo, .............

Premijer

Fadil Novalić

**OBRAZLOŽENJE**

**I Ustavnopravni i zakonski osnov za donošenje uredbe**

1. Zakonski osnov za donošenje Uredbe o izmjenama i dopunama Uredbe o naknadama za plastične kese je sadržan u članu 21. stav 1. Zakona o Fondu za zaštitu okoliša Federacije BiH („Službene novine Federacije BiH“, broj 33/03), prema kojem vrste i iznose naknada i posebnih naknada za obveznike plaćanja istih (zagađivači okoliša) propisuje Vlada Federacije Bosne i Hercegovine.
2. U skladu sa članom 47., st. 3. i 4. Pravila i postupaka za izradu zakona i drugih propisa Federacije BiH („Službene novine Federacije BiH“, broj: 71/14), ukupan kvantitet izmjena i dopuna Uredbe prelazi 50% sadržaja osnovnog propisa, te s tim u vezi su stečeni uslovi za donošenje novog propisa.
3. Direktivom (EU) 2015/720 Europskog parlamenta i vijeća od 29. aprila 2015.godine o izmjeni Direktive 94/62/EZ sve zemlje članice Evropske Unije su obavezne u svoj pravni sistem uvesti restrikcije plasmana i korištenja svih plastičnih kesa, a sa debljinom stjenke do 50 mikrona. Navedenom činjenicom uspostavljen je pravni osnov za usklađivanje propisa Bosne i Hercegovine sa *Acquis Communautaire* u procesu Evropskih integracija.

**II Razlozi za donošenje uredbe**

Uredba o naknadama za plastične kese tregerice je objavljena u Službenim novinama Federacije BiH, broj: 09/14 i stupila je na snagu 12.02.2014. godine. Prema usvojenoj Uredbi obveznici su svi trgovci (trgovačke radnje, marketi, supermarketi, pekare, kiosci, apoteke, prodavnice mješovite robe i dr.) koji stavljaju u promet plastične kese.

Implementator Uredbe - Fond za zaštitu okoliša Federacije BiH je kroz dvije godine praktične primjene primijetio niz tehničkih nedostataka, koji su finalno vodili ka neefikasnosti odredbi, koje su predmet izmjena.

Do juna 2016. godine u Fondu su pregledani i realizovani izvještaji za četiri obračunska perioda ( 1/2 , 2/2 2014.g. i 1/2 , 2/2 2015.g.), te je ustanovljeno da broj obveznika koji šalju izvještaje u Fond u opadanju iz polugodišta u polugodište, da je količina prijavljenih kesa koje podliježu plaćanju naknade prema Uredbi u velikom opadanju iz polugodišta u polugodište, te da je količina prijavljenih kesa korištenih za refuzni materijal u porastu.

Kao najveći problem ističe se prijavljivanje izuzetno velikog broja kesa prijavljenih pod kategorijom „kese za pakovanje refuznih materijala“ koje ne podliježu plaćanju naknada. Kada to stavimo u odnos sa kesama koje podliježu plaćanju naknade vidljivo je da je taj broj višestruko manji od kesa za refuzne materijale.

Prema saznanjima Fonda uvidom u dostavljene izvještaje postoje trgovine koje su prijavile stotine hiljada, pa čak i miliona kesa kao „kese za refuzne materijale“, dok je poznato da isti plasiraju na tržište kese koje podliježu naknadama i koje naplaćuju.

U skladu sa navedenim, smatra se da je na ovaj način država oštećena za znatan iznos sredstava, te da nije postignut osnovni cilj uvođenja naknade za kese tj. smanjenje njihove upotrebe.

Pored navedenog, prema uvidu u izvještaje kroz navedene periode implementacije Uredbe, ustanovljeno je smanjenje broja obveznika i to iz razloga što su brojni obveznici, prema podacima sa terena, iz upotrebe izbacili kese sa debljinom stjenke do 20 mikrona i u promet uveli kese sa debljinom stjenke od 21 do 50 mikrona ili koriste kese za refuzne materijale u tu svrhu, a sve sa ciljem izbjegavanja plaćanja naknade.

**Obrazloženje predloženih članova**

**Član 1.**

Ovim članom definiše se predmet uredbe na način da su **predmet plaćanja naknada sve plastične kese** čija debljina stjenke ne prelazi 50 mikrona. Propisuju se obveznici plaćanja naknada, visina i način na koji se obračunava naknada kao i način izvještavanja od strane Fonda.

**Član 2.**

Ovim članom mijenja se definicija plastične kese tregerice na način da su definicijom obuhvaćene deblje kese do 50 mikrona bez obzira na veličinu i oblik ručki i način upotrebe. Daje se definicija pojma ''trgovac''. Takođe se precizira značenje prvog stavljanja u promet kese.

**Član 3.**

Ovim članom definišu se obveznici izvještavanja i plaćanja naknade, a to su trgovci registrovani na području Federacije BiH, koji stavljaju u promet plastične kese.

**Član 4.**

Obzirom da se ovim putem uvodi plaćanje naknade za sve vrste kesa, uključujući refuzne, zbog jednostavnijeg načina vođenja evidencije istih, te pravilnog obračunavanja naknade, a zatim prateći primjere pozitivne prakse iz regiona, naročito Republike Hrvatske, navedene odredbe se mijenjaju u smislu obračunavanja naknade prema ukupnoj masi plasiranih plastičnih kesa na tržište Federacije BiH. S tim u vezi član 4. stav 1. glasi: „Visina naknade za stavljanje u promet plastične kese iznosi 5.000,00 KM po toni.“

**Član 5.**

Ovim članom utvrđuje se obaveza plaćanja naknade radi stavljanja u promet plastičnih kesa. Takođe se utvrđuje obrazac za izvještavanje i obračunsko razdoblje. Obveznici plaćanja naknade dužni su uz izvještaj Fondu dostaviti i dokaze o uplati naknade na račun Fonda.

Za obveznike koji netačno izvještavaju propisuje se postupanje inspekcijskih organa.

**Član 6.**

Ovim članom utvrđuje se vođenje evidencije od strane obveznika.

Izvještaj o količini plastičnih kesa stavljenih u promet na tržište i dokaz o uplati naknade obveznik dostavlja Fondu jednom godišnje na propisanom obrazcu.

Takođe se utvrđuje način vođenja evidencije od strane Fonda do uspostave Informacionog sistema upravljanja otpadom.

Takođe se utvrđuju rokovi izvještavanja od strane obveznika.

**Član 7.**

Ovim članom utvrđuje se nadzor nad provođenjem uredbe. Prilikom implementacije Uredbe, ustanovljena je poteškoća provođenja nadzora od strane Federalne inspekcije zaštite okoliša, te u tom smislu se ovaj član je uređen na način da se uključene pored okolišne i tržišna inspekcija u okviru svojih nadležnosti na nivou Federacije, kantona, grada i općine.

**Član 8.**

Ovim članom definišu se kaznene odredbe.

**Član 9.**

Ovim članom reguliše se stupanje na snagu Uredbe, kao i početak njene primjene.

**Član 10.**

Ovim članom reguliše se prestanak važenja važeće uredbe.

**Član 11.**

Ovim članom definiše se potpuna zabrana upotrebe plastičnih kesa.

**III. Visina i izvor finansijskih sredstava potrebnih za provođenje propisa**

Za provođenje ove uredbe nisu potrebna dodatna finansijska sredstva, obzirom da će se naknade za plastične kese plaćati Fondu.

**IV. Način izvršenja propisa**

Za provođenje ove uredbe nije potrebno donositi podzakonske propise.

**V. Usaglašenost Uredbe sa zakonodavstvom evropske unije**

Izvršena je ocjena usaglašenosti predmetne Uredbe sa sljedećim zakonodavstvom evropske unije:

-DIREKTIVA EUROPSKOG PARLAMENTA I VIJEĆA 94/62/EZ od 20. decembra 1994. o ambalaži i ambalažnom otpadu (Sl.l. L 365/10, 31.12.1994.) - Zadnja prečiščena verzija 14.06.2019.